text: Søværnet søger efter to mænd i gummibåd
  23 april 2013 kl. 05.15
  To helikoptere og flere skibe søger tirsdag efter to 18-årige mænd i en sort gummibåd på størrelse med en jolle ved Endelave i Kattegat.
  Søværnets Operative Kommando oplyste klokken 7.00, at tre skibe deltager i eftersøgningen og yderligere to er på vej.
  Politiet fik alarmen kort før klokken et.
  De to unge mænd sejlede ud fra Juelsminde i aftes.
  De havde aftalt, at de skulle mødes med en kammerat fire kilometer vest for Juelsminde, men de dukkede aldrig op.
  Deres bil holder stadig i Juelsminde, og det har ikke været muligt at få kontakt til deres mobiltelefoner.
  Politiet har uden resultat søgt efter dem på stranden ved Juelsminde.
  Redningsfolkene håber, at mændene stadig befinder sig i gummibåden, da de ikke har store chancer for at overleve i det kolde vand.
  